Imtella' Ottubru 29, 2021 Jinħema iktar maltemp fi Sqallija li kulma jmur qed jagħmel is-sitwazzjoni iktar diffiċli bl-awtoritajiet anke joħorġu l-allert aħmar – l-ogħla grad ta' periklu. L-għargħar li ma battiex issa qed idur ukoll għal Siracusa li bħal Katanja qiegħda mal-kosta tal-Lvant tal-gżira ta' Sqallija. Xita kontinwa u riħ qawwi wasslu biex l-awtoritajiet ta' Sqallija jwissu lil kulħadd jibqa' ġewwa u joħroġ biss għall-bzonn. Toroq spiċċaw ibblukkati b'vetturi li tkaxkru bl-ilma, oħrajn magħluqa kompletament u residenzi mifqugħa bl-ilma. Għal ħafna dan huwa maltemp katastrofiku li qed iħalli ħsara kbira ma' kull fejn imiss. Familja f'Pantanella fid-distrett ta' Siracusa spiċċat bid-dar mgħarrqa għalkollox u kellhom ikunu membri tad-Dipartiment tal-Protezzjoni Ċivili li daħlu fit-triq tagħhom bid-dinghies u ħarġuhom 'il barra. Familji oħra fl-istess sitwazzjoni f'distretti oħra bejn Siracusa u Katanja spiċċaw b'ta fuqhom senduqhom – djar mimlija ilma u ma jistgħu jagħmlu xejn ħlief jaħarbu 'l barra. Il-maltemp mhux rari la għal Sqallija u lanqas għall-bqija tal-Italja, iżda bħal dak li għaddej bħalissa minn fuq in-Nofsihnar tal-Italja, l-iktar Sqallija huwa l-iktar wieħed qalil f'ħafna snin.